
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	          Bucureşti, 19 iunie 2012

          Pl-x 136/2012


AVIZ

asupra

propunerii legislative pentru completarea art.68 din Legea educaţiei naţionale nr.1/2011
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.68 din Legea educaţiei naţionale nr.1/2011, trimisă cu adresa nr. Pl-x 136 din 13 iunie 2012, înregistrată cu nr.31/498 din 13 iunie 2012.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare completarea art.68 din Legea nr.1/2011, cu modificările şi completările ulterioare, în scopul introducerii şahului ca disciplină opţională pentru elevii din învăţământul primar, gimnazial şi liceal.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 iunie 2012.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.1262 din 7 iunie 2012 şi avizul favorabil, cu observaţii şi propuneri al Consiliului Legislativ, transmis prin adresa cu nr. 446 din 6 iunie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât introducerea unei discipline opţionale noi prin suplimentarea numărului de ore din planurile-cadru existente la învăţământul primar, gimnazial şi liceal ar conduce la o suplimentare a numărului de norme didactice cu aproximativ 5000 de norme didactice. Disciplina opţională “şah” poate fi organizată în condiţiile actuale fără modificarea legislaţiei în vigoare, în limita numărului de ore opţionale prevăzute în planurile-cadru actuale pentru fiecare nivel de învăţământ şi resursei umane calificate existente la nivelul fiecărei unităţi de învăţământ. Adoptarea iniţiativei legislative ar determina influenţe asupra bugetului de stat şi iniţiatorii nu prevăd sursele financiare necesare aplicării măsurii propuse, fiind astfel încălcate prevederile art. art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare.
În raport de obiectul şi conţinutul reglementării, propunerea legislativă face parte din categoria legilor organice, potrivit prevederilor art. 73 din Constituţia României, republicată.

                               VICEPREŞEDINTE,                             SECRETAR,

                                 Florin IORDACHE                       Gabriel Andronache

Consilier parlamentar,

